Mashaba se nuwe party wil 2021-verkiesing betwisDie voormalige DA-leier Mmusi Maimane. (Foto: AP/Jerome Delay) Herman Mashaba, oudburgemeester en gerespekteerde sakeman van Johannesburg, het besluit om The People’s Dialogue (TPD) in ŉ volwaardige politieke party te omskep wat volgende jaar aan die plaaslikeregeringsverkiesing gaan deelneem. Dié organisasie is aanvanklik verlede jaar gestig bloot as ŉ politieke oorlegplatform. Die gewese DA-leier Mmusi Maimane het intussen óók ŉ organisasie gestig wat bedoel is om politieke partye en burgerregtegroepe onder een sambreel te verenig. Nadat Mashaba en Maimane die amptelike opposisie die rug toegekeer het, was daar heelwat bespiegeling dat die twee hul politieke lot gaan saamgooi. Die twee het Donderdag in ŉ gesamentlike verklaring gesê hulle wil verskeie kwessies waaroor daar die afgelope ruk gespekuleer is, opklaar. “Ons het albei uit die DA bedank nadat ons onafhanklik tot die gevolgtrekking gekom het dat die party nie langer die manier is om Suid-Afrika reg te ruk en ŉ inklusiewe land te bou nie.” Die TPD is ŉ geregistreerde niewinsgewende organisasie wat hy beskryf as ŉ manier om aan gewone Suid-Afrikaners en burgerregtegroepe ŉ stem te gee in die gedeelde toekoms van die land. Volgens Mashaba is meer as 13 miljoen Suid-Afrikaners reeds op verskeie sosialemediaplatforms bereik en daar was bykans ŉ miljoen interaksies met mense wat hulle stemme laat hoor het oor die toekoms van die land. Mashaba sê die boodskap van die mense was dat hoewel dialoog belangrik is, moet dit tot optrede en ŉ volhoubare politieke alternatief lei. Herman Mashaba, oudburgemeester van Johannesburg en nou ook leier van The People’s Dialogue. (Foto: Twitter) Maimane het sedert sy bedanking uit die DA die Movement for One South Africa op die been gebring. Dit word beskryf as ŉ poging om ŉ breë koalisie van politieke partye en burgerregtegroepe te word wat ŉ gedeelde stel waardes en beginsels het en kan saamwerk. Maimane sê hy het die afgelope drie maande die land deurkruis, met moontlike bondgenote vergader en gemeenskapsteun gewerf. Hy sê nes Mashaba en ander gewone Suid-Afrikaners is hy gefrustreerd omdat hy meen die huidige politieke stelsel laat mense in die steek. “Albei inisiatiewe het die gemeenskaplike doel om die land op koers te kry en ŉ Suid-Afrika te bou wat vir ál sy burgers werk.” Mashaba en Maimane sê hulle sien die twee inisiatiewe nie as mededingend nie, maar eerder as maniere om mekaar te komplementeer. Terwyl Mashaba fokus op die bou van ŉ politiek party wat ŉ duik in volgende jaar se plaaslikeregeringsverkiesing kan maak, wil Maimane bou aan ŉ nasionale beweging wat Suid-Afrikaners kan verenig. Die twee sê hulle heg albei groot waarde aan die insette van gewone Suid-Afrikaners en die burgerlike samelewing en dat hulle die afgelope paar maande idees uitruil en maniere ondersoek om nouer saam te werk. Luidens die gesamentlike verklaring is besprekings oor die totstandkoming van die nuwe politieke party nog maar in die beginstadium. Die twee bewegings gaan intussen elkeen voort met hul werk – sonder om met mekaar mee te ding.